อัตรา VAT
โดย...สมชาย ชูเกตุ
29 ต.ค. 2565

โดย...สมชาย ชูเกตุ 
เมื่อต้นเดือน พ.ย. 2559 ที่ผ่านมา ท่านที่ติดตามข่าวสารจากสื่อต่างๆ คงได้ยินหรือรับฟังเกี่ยวกับอัตราภาษีมูลค่าเพิ่มที่จัดเก็บในอัตรา 7% ซึ่งได้มีการขยายเวลาออกไปอีก 1 ปี 
บุคคลทั่วไปจะทราบว่าภาษีมูลค่าเพิ่มที่เสียจริงๆ เสียในอัตรา 7% แต่พอดูกฎหมายที่ออกมาบังคับใช้ เขียนไว้ในอัตรา 6.3% ผิดหรือถูก หรืออย่างไรกันแน่ คำถามมีมากมาย บางท่านคิดว่ารัฐลดอัตราภาษีอีกด้วย 
ภาษีมูลค่าเพิ่มจัดเก็บจากการขายสินค้าในประเทศ การให้บริการในประเทศ และการนำเข้า จัดเก็บภาษีในอัตราเดียวกันหมด บทบัญญัติมาตรา 80 แห่งประมวลรัษฎากร อัตราภาษีระบุ 10% แต่รัฐเห็นว่าควรจัดเก็บภาษีอัตราต่ำกว่าที่กฎหมายกำหนด จึงได้มีพระราชกฤษฎีกาออกตามความในประมวลรัษฎากรว่าด้วยการลดอัตราภาษีมูลค่าเพิ่ม
โดยจัดเก็บภาษีมูลค่าเพิ่มในอัตรา 6.3% ในช่วงหลายปีที่ผ่านมา และในปีนี้รัฐได้มีการขยายเวลาจัดเก็บภาษีมูลค่าเพิ่มในอัตรา 6.3% ออกไปอีก 1 ปี โดยได้มีคำสั่งหัวหน้ารักษาความสงบแห่งชาติ ที่ 65/2559 เรื่อง การลดอัตราภาษีมูลค่าเพิ่ม ลงวันที่ 1 พ.ย. 2559 ให้จัดเก็บภาษีมูลค่าเพิ่มในอัตรา 6.3% บังคับใช้ตั้งแต่วันที่ 1 ต.ค. 2559 ถึงวันที่ 30 ก.ย. 2560 และตั้งแต่วันที่ 1 ต.ค. 2560 เป็นต้นไป จัดเก็บภาษีมูลค่าเพิ่มในอัตรา 9%  
ท่านที่อ่านคำสั่งหัวหน้ารักษาความสงบแห่งชาติ ที่ 65/2559 เรื่อง การลดอัตราภาษีมูลค่าเพิ่ม เห็นว่าจัดเก็บภาษีอัตรา 6.3% ซึ่งก็เข้าใจถูกแล้ว แต่เมื่อยื่นแบบเสียภาษีมูลค่าเพิ่ม (ภ.พ.30) หรือซื้อสินค้า หรือใช้บริการ
เหตุใดต้องเสียภาษีมูลค่าเพิ่มอัตรา 7% สาเหตุที่จัดเก็บจริง อัตรา 7% เนื่องจากกฎหมายว่าด้วยองค์กรปกครองส่วนท้องถิ่น (กรุงเทพมหานคร พัทยาเทศบาล องค์การบริหารส่วนจังหวัด องค์การบริหารส่วนตำบล) มีบทบัญญัติให้เรียกเก็บภาษีมูลค่าเพิ่มเพิ่มขึ้นอีก 1/9 ของอัตราภาษีมูลค่าเพิ่มที่จัดเก็บตามประมวลรัษฎากร ทำให้อัตราภาษีมูลค่าเพิ่มที่ต้องเสียเพิ่มขึ้นอีก 0.70%  (1/9 x 6.3=0.70)  
ดังนั้น เมื่อรวมภาษีที่จัดเก็บให้องค์กรปกครองส่วนท้องถิ่นกับอัตราภาษีที่จัดเก็บตามคำสั่งหัวหน้ารักษาความสงบแห่งชาติ ที่ 65/2559 จึงต้องเสียภาษีมูลค่าเพิ่มในอัตรา 7%   
นอกจากนั้น ตามบทบัญญัติมาตรา 80/1 แห่งประมวลรัษฎากร ระบุให้จัดเก็บภาษีมูลค่าเพิ่มในอัตรา 0% สำหรับกิจการที่ส่งออกสินค้า การให้บริการที่กระทำในราชอาณาจักรและได้มีการใช้บริการในต่างประเทศ การใช้บริการที่กระทำในราชอาณาจักรเพื่อผลิตสินค้าในเขตปลอดอากรเพื่อส่งออก   
การให้บริการขนส่งระหว่างประเทศโดยอากาศยานหรือเรือเดินทะเล การขายสินค้าหรือการให้บริการกับกระทรวง ทบวง กรม ราชการส่วนท้องถิ่นหรือรัฐวิสาหกิจ ตามโครงการเงินกู้และเงินช่วยเหลือจากต่างประเทศ และกรณีอื่นๆ ที่กฎหมายระบุไว้
ภาษีมูลค่าเพิ่มที่จัดเก็บในอัตรา 7% จะสิ้นสุดการบังคับใช้ในวันที่ 30 ก.ย. 2560 และตั้งแต่วันที่ 1 ต.ค. 2560 เป็นต้นไป จัดเก็บภาษีมูลค่าเพิ่มในอัตรา 10% (รวมภาษีที่จัดเก็บให้องค์กรปกครองส่วนท้องถิ่น) รัฐบาลจะมีนโยบายจัดเก็บภาษีมูลค่าเพิ่มในอัตรา 10% หรือเปลี่ยนแปลงอย่างไร คงต้องติดตามกันอีกครั้ง
โดยเฉพาะผู้ประกอบการจดทะเบียนภาษีมูลค่าเพิ่มที่ต้องใช้ข้อมูลวางแผนการจัดการซื้อสินค้าหรือวัตถุดิบหรือสัญญาบริการ รวมถึงผู้บริโภค เพราะการจัดเก็บภาษีมูลค่าเพิ่มเกี่ยวข้องกับทุกคน สวัสดีครับ